ขอไอเดียการทำตลาดของร้านกาแฟอินทนิลที่ได้ขึ้นแท่นว่าเป็นผู้นำกาแฟออร์แกนิคหน่อยได้ไหม
ร้านกาแฟ “อินทนิล”(Inthanin) ต้องยอมรับว่าเป็นอีกแบรนด์ที่มีภาพลักษณ์โดดเด่นในตลาด และยิ่งถ้ากล่าวถึงวัตถุดิบกาแฟ “ออร์แกนิค” ยิ่งต้องหันมามองที่แบรนด์นี้ เพราะเป็นการชูจุดแข็งสร้างความแตกต่างในตลาดให้ฉีกออกไปได้

ปัจจุบันอินทนิล มีร้านกาแฟให้บริการลูกค้ากว่า 400 สาขาทั่วประเทศ และร้านกาแฟพรีเมียมแบรนด์ “อินทนิล การ์เด้น” มากกว่า 40 สาขา แผนรุกธุรกิจในปี 2561 ได้เห็นการขยับตัวก้าวสำคัญอีกครั้ง เมื่อบริษัท บางจาก รีเทล จำกัด ได้ลงนามสัญญามอบสิทธิมาสเตอร์แฟรนไชส์ (Master Franchise) ร้านกาแฟอินทนิลในประเทศกัมพูชาและประเทศลาวให้บริษัท อาร์ซีจี รีเทล (กัมพูชา) จำกัด เพื่อเปิดร้านกาแฟภายใต้คอนเซ็ปต์ “More than just a high quality coffee” มีร้านรูปแบบต่างๆตอบสนองความต้องการของผู้บริโภคในท้องถิ่นนั้นๆ(Local) รวมถึงการเปิดร้านแฟล็กชิพสโตร์ (Flagship Store)

สำหรับเหตุผลของการขยายธุรกิจร้านกาแฟอินทนิลเข้าไปยังตลาดกัมพูชา และลาว เนื่องจากทั้ง 2 ประเทศตลาดที่มีศักยภาพ การ “ขยายตัวสูงมาก” จากพฤติกรรมผู้บริโภคชาวกัมพูชาและลาว “นิยม” ดื่มกาแฟมากขึ้น ยิ่งไปดูอัตราการเติบโตของตลาดไม่ธรรมดา แต่เป็นการ “โตติดสปีด”

ด้วยประเทศกัมพูชา และลาว เป็นจุดหมายปลายทางการท่องเที่ยวของนักเดินทางอยู่ไม่น้อย เพราะมีทั้งแหล่งท่องเที่ยวที่เป็นมรดกโลก ธรรมชาติที่น่าสนใจ การเข้าไปเปิดจะเปิดร้านแรกที่ “เมืองเสียมราฐ” เพราะเป็นศูนย์กลางการท่องเที่ยว จากนั้นจะยกโมเดลใหญ่สาขาเรือธง(Flagship Store)ไปเอาใจตลาดและผู้บริโภคที่ “กลางกรุงพนมเปญ” เพื่อเปิดให้บริการไตรมาส 1 นี้ ส่วนประเทศลาวจะเปิดในไตรมาส 3 หลังจบสเต็ปแรกคือการเปิดร้านใหญ่ นับเป็นการปูทางสู่เป้าหมายใหญ่ขยาย 100 สาขาใน 2 ประเทศ

ไม่เพียงคอนเซ็ปต์ร้านใหญ่ Flagship store เพราะจุดขายของร้านกาแฟอินทนิลในต่างประเทศ จะมีการนำเสนอสินค้าและบริการรูปแบบใหม่ เพิ่มความวาไรตี้ของสินค้าให้มากกว่าร้านทั่วไป เหมือนกับร้านอินทนิล บิสโทร ที่สาขาท่าอากาศยานดอนเมือง เพราะนอกจากจะมีเมนูพระเอกนางเอกอย่าง กาแฟและเบเกอรี่แล้ว ในร้านยังมีอาหารอื่นๆ ไว้บริการลูกค้า เช่น สลัด สปาเกตตี้ ไอศกรีม รวมทั้งไฮไลท์ “อินทนิล การ์เด้น” กาแฟออแกนิค อราบิก้า 100% ที่พร้อมเสิร์ฟลูกค้า นับเป็นการมุ่งตอบสนองไลฟ์สไตล์ของผู้บริโภคที่รักกาแฟออร์แกนิคอย่างแท้จริง และแบรนด์อินทนิลถือเป็นผู้นำที่สำคัญของตลาดกาแฟในหมวดออร์แกนิคด้วย

“รูปแบบที่จะขยายไปในกัมพูชาและประเทศลางจะอยู่ภายใต้คอนเซ็ปต์เดียวกัน คือ More than just a high quality coffee ส่วนรูปแบบร้านกาแฟอินทนิลที่จะขยายในต่างประเทศอื่นๆ จะขึ้นอยู่กับความต้องการของผู้บริโภคในประเทศนั้นๆเป็นหลัก” วิบูลย์ วงสกุล กรรมการผู้จัดการ บริษัท บางจาก รีเทล จำกัด

สำหรับการขยายธุรกิจร้านกาแฟอินทนิลยังไม่หยุดแค่ 2 ตลาดใหม่ เพราะ “โอกาส” ยังมีอยู่ทั่วโลก ยิ่งการที่บริษัทเป็นพันธมิตรกับธุรกิจค้าปลีกระดับโลกจาก “สพาร์ อินเตอร์เนชั่นแนล” (SPAR International)  ที่มีสาขาร้านสะดวกซื้อเครือข่ายกว่า 50 ประเทศทั่วโลก จึงมีเป็นสปริงบอร์ดที่จะช่วยให้เกิดการซีนเนอร์ยีขยายธุรกิจร้านกาแฟอินทนิลไปยังประเทศต่างๆในอนาคต